《沁园春·春夜饮宫半村素涛山房》
清代·陆震

岁岁扁舟，浪迹他乡，今又吴陵。喜君家兄弟，尊前具在，当年台榭，月下重登。

隔座藏钩，分曹射覆，小槅玲珑午夜灯。光遥射，见玉兰枝上，花白于冰。

春天酒价初增。羡玉椀、香浮竹叶澄。恰臣犹未醉，还能一斗，君如不惜，更给三升。

馋更思羹，饥还索饼，琐琐应教小妇憎。聊相戏，想欲眠时候，娇困腾腾。

作者简介：江苏兴化人，字仲子，号种园。工书，擅长行、草。家贫，嗜饮，常以笔质酒家，求其墨迹者必先为赎笔，方能得其书。